Zug-zeng a jég-cimbalom
(FENYŐ GYURKÁNAK KÜLDÖM)

Februári estén,
Mikor tavaszt lesvén
Háborog a vén Duna:
Kicsi, meleg ágyban
Álom borul lágyan
Minden jó, kis fiúra.

Odakünn az utcán
Ködbe, bűnbe hullván
Nagy, rossz fiúk bomlanak,
Mint a Duna árján
Csörömpölve, árván
Ezer mocskos jégdarab.

Jó, kis fiúk lelke
Nyár-álmokat lelve
Röpül ki az ablakon.
Nagy, rossz fiúk fáznak,
Jajgatva bokáznak
S zug-zeng a jég-cimbalom.

Miért növünk nagyra,
Behavazva, fagyva,
Ha a hideg Duna zug?
Kis emberkék népe,
Élet szemefénye,
Mért leszünk nagy, rossz fiúk?

Februári estén,
Mikor tavaszt lesvén
Háborog a vén Duna,
Vigyázzatok ébren,
Mig alusznak mélyen,
Minden jó, kis fiura.

Jég-táblák verődnek,
Kis fiúk megnőnek,
Kopognak az ablakon:
Jégcsatakos utcán
Rossz, nagy fiúk utján
Zug-zeng a jég-cimbalom.
Versek